กระทรวงสาธารณสุข เปิดงานบัญชียาหลักแห่งชาติด้านสมุนไพร เพื่อการเข้าถึงถ้วนหน้าต่อยอดภูมิปัญญา พึ่งพาตนเอง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะประธานคณะกรรมการพัฒนาระบบยาแห่งชาติ กล่าวในการเปิดงานบัญชียาหลักแห่งชาติด้านสมุนไร ภายใต้แนวคิดเข้าถึงถ้วนหน้าต่อยอดภูมิปัญญา พึ่งพาตนเอง ว่า กระทรวงสาธารณสุข มุ่งดำเนินการให้คนไทยเข้าถึงยาที่จำเป็น ไม่เพียงแต่ยาแผนปัจจุบันแต่รวมถึงยาแผนไทยเพื่อการใช้ประโยชน์พร้อมอนุรักษ์ภูมิปัญญาการแพทย์แผนไทย หวังสร้างความมั่นคงทางยาและสนับสนุนการพึ่งพาตนเองตามวิถีปรัญชาเศรษฐกิจพอพเพียง สร้างรายได้แก่เกษตรกรผู้ปลูกสมุนไพร ตั้งแต่การพัฒนาสายพันธุ์ การเพาะปลูก การเก็บเกี่ยวพืชสมุนไพรของชุมชน เพื่อเป็นวัตถุดิบในการผลิตยาจากสมุนไพรไทย สร้างการหมุนเวียนเศรษฐกิจภายในประเทศ จึงเริ่มผลักดันตั้งแต่ปี 2562 ให้มีสมุนไพรและยาแผนไทยบรรจุเข้าสู่บัญชียาหลักแห่งชาติ ปัจจุบันมีรายการยาจากสมุนไพรอยู่ในบัญชียาหลักแห่งชาติแล้ว 94 รายการ อาทิ ตำรับยาแผนไทย 3 รายการ ได้แก่ ยาแก้ลม แก้เส้น ยาศุขไสยาศน์ ยาทำลายพระสุเมรุ ยาจากกัญชา 8 รายการ ยาน้ำมันกัญชา 5 รายการ รวมถึงฟ้าทะลายโจร ที่ขึ้นบัญชียาหลักแห่งชาติสำหรับรักษาผู้ป่วยจากโรคโควิด-19 ด้วย ปี 2565 นี้ คณะกรรมการพัฒนาบัญชรยาหลักแห่งชาติด้านสมุนไพร จะเร่งดำเนินการพิจารณาคัดเลือกยาจากสมุนไพรที่มีสรรพคุณ หรือข้อบ่งใช้ที่ชัดเจน ได้รับการรับรอง มีส่วนประกอบเป็นสมุนไพรที่สามารถผลิตหรือปลูกได้ในประเทศเป็นหลัก เพื่อให้ประชาชนได้เข้าถึงยาจากสมุนไพรได้เพิ่มมากขึ้น พร้อมขับเคลื่อนให้เกิดการใช้ยาจากสมุนไพรในระบบบริการสาธารณสุข